‘কুন্তী’ গৌরীর পর এবার চলে গেলেন ‘কর্ণ’ পার্থ ঘোষ

বাচিকশিল্প জগতে ঘটে গেল বড়সড় নক্ষত্রপতন।প্রয়াত বিখ্যাত আবৃত্তিশিল্পী পার্থ ঘোষ।শনিবার সকালে হাওড়ার এক বেসরকারি হাসপাতালে হৃদরোগে আক্রান্ত হয়ে শিল্পী শেষ নিঃশ্বাস ত্যাগ করেন।তাঁর বয়স হয়েছিল ৮৩বছর।জানা যাচ্ছে বেশ কিছুদিন ধরেই শারীরিক সমস্যায় ভুগছিলেন পার্থ ঘোষ।গলায় অস্ত্রপচারের জন্য তাঁকে হাওড়ার একটি বেসরকারি হাসপাতালে ভর্তি করা হয়।কিন্তু সুস্থ হয়ে আর বাড়ি ফেরা হল না পার্থ ঘোষের।গতবছর অগস্টে প্রয়াত হন পার্থ ঘোষের স্ত্রী বিশিষ্ট বাচিকশিল্পী গৌরি ঘোষ।পার্থ ও গৌরি জুটির কর্ণ-কুন্তী সংবাদ দারুণ জনপ্রিয় ছিল আবৃত্তিরসিকদের মধ্যে।

গৌরী ঘোষ চলে যাওয়ার পর এক বছরও পেরোয়নি।এরই মধ্যে চলে গেলেন পার্থ ঘোষও।দীর্ঘদিন ধরেই আকাশবাণীর সঙ্গে যুক্ত ছিলেন এই বাচিকশিল্পী দম্পতি।দুজনের প্রয়াণে যেন একটি যুগের অবসান হল।